Kolding: I mere end et år har der jævnligt været problemer på bybussen mellem Bramdrup Skole og Skovparken. Her har en mindre gruppe børn og unge lavet ballade, og det har skabt utryghed hos andre passagerer og ikke mindst hos chaufførerne. Men det problem har fire somaliske mødre nu løst.

- Vi havde nogle problemer, når de kørte fra Bramdrup Skole, hvor en lille gruppe i den store gruppe ikke kunne tales ned. Der var mange konflikter, og det var især de kvindelige chauffører, der blev ramt, forklarer Børge Brink, der er chauffør og arbejdsmiljørepræsentant hos Tidebus. Tidebus kører på ruten for Sydtrafik, og Børge Brink oplyser, at det især har været på turene om eftermiddagen, at der har været problemer.

- Der blev råbt og skreget, der blev trykket stop hele tiden, og de andre passagerer følte sig generet.